b"\n_START_ARTICLE_\nLeif Poulsen\n_START_SECTION_\nTraject\xc3\xb2ria\n_START_PARAGRAPH_\nConegut a Dinamarca amb el sombrenom de Sl\xc3\xb8jfe (bucle), es form\xc3\xa0 als clubs Ryvang, V\xc3\xa6rl\xc3\xb8se BK i finalment al B 93 Copenhaguen, on debut\xc3\xa0 al primer equip l'any 1957. Fou un davanter centre de gran talent, alhora amb una bona t\xc3\xa8cnica i sense por. En el seu partit de debut B 93-HIK (3-0) va marcar el seu primer hat-trick. Durant aquesta etapa fou un cop internacional amb Dinamarca l'any 1958._NEWLINE_L'any 1960, el seu entrenador Frank Petersen va deixar el club i viatj\xc3\xa0 a Su\xc3\xafssa, i amb ell se'n va anar Poulsen. Jug\xc3\xa0 al FC Lugano de Segona Divisi\xc3\xb3, on marc\xc3\xa0 16 gols en 16 partits, essent el m\xc3\xa0xim golejador de la categoria. El mes de juny de 1961 es va enrolar a les files del Rapallo itali\xc3\xa0 per fer una gira per Espanya. En un partit a L'Hospitalet el RCD Espanyol es fix\xc3\xa0 en ell i decid\xc3\xad incorporar-lo a l'equip, signant un contracte per tres temporades. El club no disposava de places lliures d'estrangers i la primera temporada el ced\xc3\xad al CE Sabadell, que jugava a Segona. La temporada 1962-63, debut\xc3\xa0 amb l'Espanyol, que tamb\xc3\xa9 jugava a Segona Divisi\xc3\xb3. L'entrenador Heriberto Herrera no confi\xc3\xa0 molt en ell, no obstant disput\xc3\xa0 nou partits en els quals marc\xc3\xa0 3 gols. Acabada la temporada deix\xc3\xa0 l'equip i fitx\xc3\xa0 pel CE L'Hospitalet, amb Enric Rabassa d'entrenador, i la seg\xc3\xbcent defens\xc3\xa0 els colors de l'Ontinyent CF, ambd\xc3\xb3s club de Segona. En total jug\xc3\xa0 quatre temporades a la categoria de plata del futbol espanyol._NEWLINE_Acab\xc3\xa0 la seva carrera novament al B 93. A l'edat de 27 anys una lesi\xc3\xb3 de genoll precipit\xc3\xa0 la seva retirada prematura. Fou entrenador de diversos clubs modestos. M\xc3\xa9s tard s'establ\xc3\xad a Bergamo (It\xc3\xa0lia) treballant com a ca\xc3\xa7a talents."